Diari Oficial de la Generalitat Valenciana


Sumari del DOGV 8812, del 15-05-2020 (2020/3429)

RESOLUCIÓ d'11 de maig de 2020, del director general de Turisme, sobre obertura d'establiments i prestació de serveis turístics a la Comunitat Valenciana després de la publicació de l'Ordre SND/399/2020, de 9 de maig, per a la flexibilització de determinades restriccions d'àmbit nacional, establides després de la declaració de l'estat d'alarma en aplicació de la fase 1 del Pla per a la transició cap a una nova normalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8812

Data del DOGV
:   15-05-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3429


Data del document
:   11-05-2020

Organisme emissor
:   Presidència de la Generalitat

Tipus de document
:   Resolució

Descriptors 

:   * política de turisme
    * malaltia infecciosa
    * salut pública
    * cura d'infermeria
    * cura de la salut
    * epidèmia
    * estat d'emergència
    * turisme rural
    * legislació

RESOLUCIÓ d'11 de maig de 2020, del director general de Turisme, sobre obertura d'establiments i prestació de serveis turístics a la Comunitat Valenciana després de la publicació de l'Ordre SND/399/2020, de 9 de maig, per a la flexibilització de determinades restriccions d'àmbit nacional, establides després de la declaració de l'estat d'alarma en aplicació de la fase 1 del Pla per a la transició cap a una nova normalitat. [2020/3429]  
  
Iniciat el procés de reducció gradual de les mesures extraordinàries establides mitjançant Reial decret 463/2020, de 14 de març, d'estat d'alarma en tot el territori nacional, el Pla per a la transició cap a una nova normalitat aprovat pel Consell de Ministres el passat 28 d'abril va establir els principals paràmetres i instruments per a la consecució de la normalitat articulant quatre fases, fase 0 a fase 3, a l'efecte de, preservant la salut pública, anar gradualment recuperant la vida quotidiana i l'activitat econòmica.  
L'Ordre SND/399/2020, de 9 de maig, per a la flexibilització de determinades restriccions d'àmbit nacional, establides després de la declaració de l'estat d'alarma en aplicació de la fase 1 del Pla per a la transició cap a una nova normalitat (d'ara en avant Ordre SND/399/2020), estableix condicions per a la reobertura al públic de terrasses dels establiments d'hostaleria i restauració d'una banda, criteris per a l'obertura al públic dels hotels i allotjaments turístics per un altre, i condicions per al desenvolupament de les activitats de turisme actiu i naturalesa.  
El títol I del llibre III de la Llei 15/2018, de 7 de juny, de turisme, oci i hospitalitat de la Comunitat Valenciana (d'ara en avant, LTOH), dedicat a l'ordenació del sector turístic, després d'enumerar les activitats i serveis turístics regulats en la llei, regula el procediment d'habilitació per a la realització de tals activitats i prestació d'aquests serveis i estableix que «...les empreses turístiques i prestadores de serveis posaran en coneixement de l'administració turística l'inici i cessament de la seua activitat o les modificacions que durant aquesta pogueren produir-se mitjançant la presentació, segons els casos, d'una comunicació o declaració responsable...». Tot això als efectes de la inscripció en el Registre de Turisme de la Comunitat Valenciana (d'ara en avant, Registre), inscripció que es mantindrà mentre siguen complits els requisits tinguts en compte en efectuar-la, requisits que de manera detallada es recullen en diversos decrets que ,en desplegament de la llei, aproven els respectius reglaments reguladors de cada activitat i servei i que permeten la classificació dels establiments i empreses prestadores en diverses modalitats i categories, en funció del seu compliment.  
  
La publicació de l'Ordre SND/399/2020 permet l'obertura d'establiments per a la prestació de serveis i realització de determinades activitats turístiques amb restriccions que poden generar dubtes respecte al manteniment de la classificació en els grups i categories amb els quals figuren inscrits en el Registre, pel fet de no poder prestar els serveis ni obrir les instal·lacions que van servir per a la inscripció.  
  
L'article 44, punt 6, de l'Ordre SND/399/2020 estableix que «el que es preveu en aquesta ordre s'entendrà sense perjudici del que s'estableix en l'Ordre TMA/277/2020, de 23 de març, per la qual es declaren serveis essencials determinats allotjaments turístics i s'adopten disposicions complementàries».  
La disposició addicional primera de l'Ordre SND/399/2020, de control del compliment de les mesures d'aquesta ordre, estableix que «els serveis d'inspecció municipals, autonòmics o de policia especial, en l'àmbit de les seues competències, seran els encarregats de vigilar el compliment de les mesures recollides en aquesta ordre, i correspondrà la instrucció dels procediments sancionadors que pertoquen a les autoritats competents, d'acord amb la legislació sectorial aplicable».  
  
L'article 49.1.12 de l'Estatut d'Autonomia de la Comunitat Valenciana atribueix a la Generalitat la competència exclusiva en matèria de turisme.  
Els articles 19 i 20 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, diu que correspon la competència en matèria de turisme a la Presidència de la Generalitat, a la Secretaria Autonòmica de Turisme les funcions en matèria de política turística, i a la Direcció General de Turisme les competències en matèria de promoció i ordenació del turisme, així com les funcions de control, coordinació i supervisió de l'activitat i funcionament de Turisme Comunitat Valenciana, i les competències administratives en l'àmbit inspector i sancionador de l'activitat turística.  
En virtut de l'anterior, resolc:  
  
Primer  
Els establiments prestadors de serveis i activitats turístiques que procedisquen a l'obertura i reprenguen la seua activitat seguint el Pla per a la transició cap a una nova normalitat aprovat pel Govern d'Espanya i les disposicions sanitàries dictades a aquest efecte que ho permeten, mantindran la classificació, modalitat i categoria amb la qual figuren inscrits en el Registre de Turisme de la Comunitat Valenciana.  
  
Segon  
Hauran de comunicar aquesta obertura als serveis territorials de turisme de la Comunitat Valenciana corresponents, i poden fer-ho de manera individualitzada cadascun d'ells o diversos simultàniament de manera conjunta a través de l'organització empresarial a la qual pertanguen.  
  
Tercer  
Podran obrir amb un nombre de places menor al permés, i en aquest cas han de comunicar-lo al servei territorial de Turisme.  
  
  
Quart  
A l'efecte d'evitar possibles conflictes amb els clients, els qui reprenguen la seua activitat seguint les diferents fases del pla, informaran els seus clients de les activitats i dels serveis dels quals podran disposar i de les condicions d'utilització.  
  
Cinqué  
Si per part del client hi haguera un incompliment de les normes formulades per l'establiment a l'empara de l'article 46, punt 1, de l'Ordre SND/399/2020, de 9 de maig, l'establiment podrà rescindir el contracte.  
  
  
Sisé  
Els establiments oberts a l'empara dels articles 1, 2 o 3 de l'Ordre TMA/277/2020, de 23 de març, per la qual es declaren serveis essencials determinats allotjaments turístics i s'adopten disposicions complementàries, hauran de comunicar aquesta obertura als serveis territorials de Turisme De La Comunitat Valenciana.   
  
Seté  
La present resolució produirà efectes des del dia de la publicació en el Diari Oficial de la Generalitat Valenciana, i serà aplicable mentre estiga vigent l'estat d'alarma declarat pel Reial decret 463/2020, de 14 de març, i les seues pròrrogues posteriors, i mentre estiga vigent el Pla per a la transició cap a una nova normalitat.  
  
Contra la present resolució, que no esgota la via administrativa, podrà interposar-se un recurs d'alçada en el termini d'un mes a comptar de l'endemà de la publicació, davant del secretari autonòmic de Turisme, d'acord amb el que es preveu en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, i en l'article 68 de la Llei 5/1983, de 30 de desembre, de Govern Valencià.  
  
València, 11 de maig de 2020.- El director general de Turisme: Herick Manuel Campos Arteseros.